September 2018

Udbudsbetingelser

for

indgåelse af beredskabskontrakt for isbrydning i Limfjorden vest for Aalborg.

Bilag:

1. Beredskabskontrakt (udkast)

2. Kravspecifikation - krav til skibskapacitet m.v. samt prisoplysninger

3. Definitoriske afgrænsninger af beredskabsområdet

4. Tro- og loveerklæring

5. Logskema for udført sejlads og for ydet assistance

6. Beredskabskontrakt 3-årig (Udkast)

**1. Kontraktpart**

Værnsfælles Forsvarskommando

Marinestaben

Herningvej 30

7470 Karup J

Internet (URL): <http://forsvaret.dk/mst>

Kontaktperson: Jens Hulgaard

Tlf: +45 72 81 20 56

E-mail: vfk-m-msp313@mil.dk

**2. Introduktion til udbuddet**

I henhold til lovbekendtgørelse nr. 578 af 29. september 1988 om beredskab for isbrydning med senere ændringer, er det besluttet, at isbrydningsopgaverne i fire afgrænsede danske farvande løses i et privat-offentligt samarbejde mellem forsvaret og det maritime erhverv.

Samarbejdet baseres på 4 beredskabskontrakter, som indgås for issæsonen 2018/2019, dækkende perioden 15. december 2018 til 31. marts 2019. Beredskabskontrakterne indebærer, at private operatører, som vælger at indgå en beredskabskontrakt med staten, forpligter sig til at stille med et beredskab til isbrydning, der inden for et varsel på 24 timer skal kunne afgå mod beredskabsområdeområdet. Beredskabskontrakterne indgås og forvaltes af Marinestaben (MST). De fire beredskabsområder er:

* Farvandet syd for Fyn
* Limfjorden vest for Aalborg (Jernbanebroen)
* Limfjorden fra Aalborg (Jernbanebroen) til Hals Barre (er dækket af kontrakt indtil 2020)
* Smålandsfarvandet

**3. Opgavebeskrivelsen**

Dette udbud gennemføres i henhold til lovbekendtgørelse nr. 1410 af 7. december 2007 (bekendtgørelse af lov om indhentning af tilbud på vise offentlige og offentligt støttede kontrakter) (Tilbudsloven). Det samlede udbudsmateriale består af:

Disse udbudsbetingelser og

* Bilag 1: Beredskabskontrakt (Udkast)
* Bilag 2: Kravspecifikation - krav til skibskapacitet m.v. samt prisoplysninger
* Bilag 3: Definitoriske afgrænsninger af beredskabsområdet
* Bilag 4: Tro- og loveerklæring
* Bilag 5: Logskema for udført sejlads og for ydet assistance
* Bilag 6: Beredskabskontrakt 3-årig (Udkast)

Dette udbud omhandler indgåelse af en beredskabskontrakt vedr. isbrydning i beredskabsområdet Limfjorden vest for Aalborg. For den præcise definition af beredskabsområdet og afgrænsningen til havne, se bilag 3.

Med udbuddet skal det sikres, at den nødvendige isbrydningskapacitet vil være til rådighed i vinteren 2018/2019, såfremt der skulle opstå behov for indsættelse af isbrydende kapacitet i beredskabsområdet.

Selve isbrydningskapaciteten skal opfylde de i pkt. 9 og bilag 2 beskrevne krav. Isbryderen skal opfylde et 24 timers varsel for at afgå til indsættelse i beredskabsområdet. Senest 12 timer efter udløbet af de 24 timers varsel, skal isbryderen kunne være i beredskabsområdet. Disse tidskrav er gældende i perioden 15. december 2018 til 31. marts 2019.

Efter eventuel aktivering af beredskabskontrakten sker indsættelsen ved MST foranstaltning, hvilket indebærer, at isbryderen afgår til;

* den af MST udpegede stationeringshavn i beredskabsområdet eller,
* til ankers i beredskabsområdet i en af MST udpeget position/havn eller,
* for løsning af en af MST udpeget opgave.

Når isbryderen har løst en konkret opgave inden for beredskabsområdet, fakturerer isbryderen rekvirenten 25 % af timeprisen for den udførte effektive isbrydning. Er rekvirenten en havn inden for beredskabsområdet, fakturerer isbryderen den pågældende havn 100 % af timeprisen for den udførte effektive isbrydning inden for havnens område. Herefter returnerer isbryderen til stationeringshavnen eller optager en anden af MST udpeget opgave.

De reelle isbrydningsopgaver udføres i det omfang vejrforhold og fyrbelysningen tillader det, dog fortrinsvis fra solopgang til solnedgang.

I det tidsrum, hvor isbryderen er aktiveret på sin beredskabskontrakt, er fartøjet underlagt MST myndighed og skal efterkomme MST pålæg. Isbryderen kan kun påtage sig andre opgaver med MST skriftlige samtykke.

**4. Beredskabskontraktperioden**

For beredskabsområde Limfjorden Vest, vil der være mulighed for at byde ind på en 1-årig og en 3-årig kontrakt.

For den 1-årige gælder:

Beredskabskontraktsperioden løber fra den 15. december 2018 til den 31. marts 2019, begge dage inklusive. I denne periode kan MST aktivere og deaktivere beredskabet afhængig af udviklingen i issituationen i beredskabsområdet. I forbindelse med deaktivering af beredskabet vurderer MST med udgangspunkt i de foreliggende isprognoser, hvorvidt det vil være mest hensigtsmæssigt at lade isbryderen forblive i stationeringshavnen uden besætning, at lade den returnere til hjemhavn eller optage andre opgaver på 24 timers varsel. MST kan deaktivere beredskabet med 6 timers varsel.

For den 3-årige gælder:

Beredskabskontraktsperioden vil dække fra 15. december 2018 til 31. marts 2019, 15. december 2019 til 31. marts 2020 og 15. december 2020 til 31. marts 2021, alle dage inklusive. I disse perioder kan MST aktivere og deaktivere beredskabet afhængig af udviklingen i issituationen i beredskabsområdet. I forbindelse med deaktivering af beredskabet vurderer MST med udgangspunkt i de foreliggende isprognoser, hvorvidt det vil være mest hensigtsmæssigt at lade isbryderen forblive i stationeringshavnen uden besætning, at lade den returnere til hjemhavn eller optage andre opgaver på 24 timers varsel. MST kan deaktivere beredskabet med 6 timers varsel.

Begrundelsen for at tilbyde 3-årig kontrakt er, at mindske det faste beløb for opretholdelse af selve beredskabet i isbrydningssæsonen (beredskabssummen). En 3-årig kontrakt med lav beredskabssum vil blive foretrukket frem for en 1-årig.

**5. Gældende lov m.v. for beredskabskontrakten**

Dansk lov er gældende for såvel beredskabskontrakten som for alle forhold i relation til isbryderen, såsom at sikre besætningen løn, arbejdstid og andre arbejdsvilkår, som ikke er mindre gunstige, end hvad der fremgår af gældende danske love og administrative forskrifter eller gældende danske kollektive overenskomster, herunder gældende bestemmelser om arbejds – og opholdstilladelser m.v. jf. § 8. stk. 2, i lovbekendtgørelse nr. 578 af 29. september 1988 om beredskab for isbrydning med senere ændringer.

Når isbryderen er aktiveret i beredskabsområdet, er den at betragte som en ”statskontrolleret isbryder”, hvilket medfører de pligter og rettigheder, som følger af gældende lovgivning.

**6. Forsvarsministeriets miljøstrategi**

Ved valg af leverandør skal MST inddrage Forsvarsministeriets miljøstrategi og Miljøministeriets cirkulære om miljø – og energihensyn ved statslige indkøb (Cirkulære nr. 26 af 07/02/1995).

Ifølge Miljøministeriets cirkulære skal alle statslige institutioner ved statslige indkøb foretage miljøbevidste indkøb ved at inddrage miljøforhold i valg af leverandør.

For nærværende udbud medfører det, at MST i udvælgelsen af isbryder vil lægge vægt på renheden af den af isbryderen anvendte bunkerstype. Desuden skal isbryderen være i stand til, at tage strøm fra land, når den ligger i havn.

**7. Økonomi og miljøhensyn**

Alle priser i forbindelse med dette udbud skal opgives i danske kroner. Priserne skal være inklusive alle skatter og afgifter, men excl. moms, og skal indeholde prisen for opfyldelse af samtlige krav og betingelser stillet i dette udbud.

Nedenfor anførte parametre er bl.a. begrundet i miljøhensyn, idet brændstofforbruget bl.a. er afhængig af fremdrivningseffekten, som er højere ved isbrydning end ved isfri sejlads. Med henblik på optimal nyttiggørelse af isbryderen i forhold til både økonomi og miljøhensyn, opdeles afregningen af opgaveløsningen i følgende parametre:

* Et fast beløb for opretholdelse af selve beredskabet i isbrydningssæsonen (beredskabssummen). Denne beredskabssum inkluderer også ophold i stationeringshavn med besætning,
* En fast timepris for isfri forlægning,
* En fast timepris for effektiv isbrydning,
* En fast timepris for stand by uden for stationeringshavnen,
* En fast pris pr. døgn for henlæggelse af isbryderen uden besætning i stationeringshavnen,
* En fast pris for forlægning fra hjemhavnen og til beredskabsområdet tur/retur,

Det faste beløb for opretholdelse af beredskabet i isbrydningssæsonen udbetales, uanset om beredskabet har været aktiveret.

MST ønsker med den valgte fremgangsmåde at minimere den samlede nødvendige sejlads for løsning af isbrydningsopgaven og forventer, at isbryderen – når den ligger i havn – sparer brændstof ved at tage strøm fra land.

Alle priser skal være inklusiv olieforbrug.

Den anvendte oliepris ved udregningen af de ovenfor anførte timepriser, skal opgives ved afgivelse af et tilbud. Prisindeks januar 2018 skal anvendes.

Kun dokumenterede stigninger på olieprisindeks på over 5 % vil kunne anerkendes som grundlag for kompensation for stigningen.

Denne beredskabsaftale eller deraf afledte fordringer kan ikke under nogen form overdrages, sælges eller belånes uden MST skriftlige tilladelse i hvert enkelt tilfælde.

Det er aftalt med Danske Havne, at havnene indenfor beredskabsområdet ikke opkræver havnepenge (skibsafgift), men alene fakturerer isbryderen andre forbrugsspecifikke serviceydelser som vand, affald, strøm etc.

Anvendelse af eventuel lods er for isbryderens egen regning, medmindre der i forbindelse med løsning af en opgave skulle være et krav om ”lodstvang” eller ”tvangslods”.

Timeprisen for sejlads fra stationeringshavnen beregnes fra afgang (sidste trosse) til ankomst til stationeringshavnen (første trosse).

Isbryderen skal føre logbog i overensstemmelse med bilag 5 samt melde ankomst til og afgang fra havn eller ankerplads til MST.

**8. Ansvar**

Isbryderen er ansvarlig efter dansk rets almindelige erstatningsregler for fejl og forsømmelse ved opgavernes løsning. Isbryderens ejer er derfor forpligtiget til i et af MST anerkendt selskab at tegne forsikring mod ethvert ansvar, som varetagelse af den omhandlede isbrydningsopgave kan medføre. MST kan på forlangende kræve forsikringscertifikat herfor fremsendt.

**9. Obligatoriske krav**

Beredskabsområdet Limfjorden vest for Aalborg omfatter området fra Jernbanebroen i Aalborg til Thyborøn Kanal, jf. bilag 3. Gennemsnitsdybden i området udgør ca. 4 meter. Om vinteren - specielt med østlige vinde i frostperioder - kan der opstå betydelige problemer med is som følge af den vestlige Limfjords geografi og bundforhold, og heraf afledte vind - og strømforhold. Vanskelighederne med isen er særlig fremherskende ved Aggersund, over Løgstør Grunde og i Feggesund. I Skive Fjord, der savner gennemstrømning, indtræffer der ofte langvarigt og kraftigt islæg.

Isbryderen skal derfor være velegnet til brydning af minimum 0,5 meter fastis og pakis. Isbryderen skal derfor– som en betingelse for at kunne deltage i den videre udvælgelse med henblik på at finde det økonomisk mest fordelagtige tilbud – opfylde følgende obligatoriske krav.

* Skibsstørrelse minimum 80 BRT
* Fremdrivningseffekt minimum 850 KW
* Dybgang på maximalt 3,6 meter
* Have AIS udstyr
* Være bemandet af EU/EØS besætning
* Have adgang til internet
* Være udstyret med maritime VHF kanaler
* Have mobiltelefon om bord
* Kunne opfylde kravene til varsel jf. pkt. 3
* Kunne opretholde varslet i beredskabsperioden 15. december til 31. marts, begge dage inklusive
* Anvende Marine Gas Oil eller Marine Diesel Oil
* Kunne tage strøm fra land
* Kunne bryde minimum 0,5 meter fastis og pakis

Samtlige af disse obligatoriske krav til isbryderen skal være opfyldt, for at det afgivne tilbud betragtes som et konditionsmæssigt tilbud.

**10. Tildelingskriterierne**

Beredskabskontrakterne vil blive tildelt efter kriteriet “det økonomisk mest fordelagtige tilbud”. Dette betyder, at indkomne tilbud vurderes efter følgende kriterier med en individuel vægtning:

|  |  |
| --- | --- |
| Det faste beløb for beredskabskontrakten(Beredskabssummen inkluderer ophold i stationeringshavn med besætning) | 30 % |
| Timepris for isfri forlægning og timepris for effektiv isbrydning. | 30 % |
| Timepris for stand by uden for stationeringshavn og pris pr. døgn for henlæggelse af isbryderen uden besætning i stationeringshavn.  | 20 % |
| Prisen for forlægning fra hjemhavnen og til beredskabsområdet tur/retur. | 10 % |
| Udviste miljøhensyn | 10 % |

Kriterierne er beskrevet detaljeret nedenfor:

**Ad Det faste beløb for beredskabskontrakten**

MST foretrækker den lavest mulige pris, idet det faste beløb for at stille isbryderen til rådighed skal kompensere for både den begrænsning, der ligger i isbryderens anvendelsesmuligheder og for forventelige kortvarige ophold i stationeringshavnen.

Ophold i stationeringshavn med besætning er således inkluderet i det faste beløb for beredskabskontrakten (beredskabssummen).

**Ad Timepris for isfri forlægning og timepris for effektiv isbrydning**

Isfri forlægning omfatter almindelig problemfri forlægning inden for beredskabsområdet med henblik på at løse en isbrydningsopgave.

Effektiv isbrydning vil kun forekomme i de tilfælde, hvor der er behov for at yde assistance til skibsfarten i beredskabsområdet.

**Ad Timepris for stand by uden for stationeringshavn og pris pr. døgn for henlæggelse af den isbrydende slæbebåd uden besætning i stationeringshavn.**

Disse priser vil være afgørende for MST beslutning om, hvorvidt isbryderen skal returnere til hjemhavn eller forblive i området uden besætning i de tilfælde, hvor issituationen skifter til det bedre.

**Ad Prisen for forlægning fra hjemhavnen og til beredskabsområdet tur/retur.**

Da MST ønsker den lavest mulige pris for selve beredskabskontrakten, ønsker MST at holde denne pris uden for beredskabskontrakten.

**Ad Miljøhensyn**

MST ønsker i henhold til Forsvarsministeriets miljøstrategi, at tilbudsgivere redegør for, hvilke miljøtiltag der kan og vil blive gjort i forbindelse med løsningen af isbrydningsopgaven. F.eks. anvendelse af brændstof med lavt svovlindhold.

**11. Minimumskrav**

Udbudsmaterialet indeholder de i pkt. 9 opstillede obligatoriske krav, som er minimumskrav. Et minimumskrav er et krav, der ubetinget skal være opfyldt, og afvigelser fra minimumskravene, accepteres ikke.

Tilbud, som ikke opfylder minimumskravene (“ukonditionsmæssige bud”), tages ikke i betragtning.

**12. Alternative bud**

Tilbudsgiver er ikke berettiget til at komme med alternative bud.

**13. Skriftlige spørgsmål**

Tilbudsgiver må stille uddybende og opklarende skriftlige spørgsmål vedr. udbudsmaterialet.

Evt. spørgsmål til udbudsmaterialet skal tilsendes den i pkt. 1 oplyste kontaktperson.

Svar på stillede skriftlige spørgsmål vil blive tilsendt til den af spørgeren angivne e-post adresse. MST vil endvidere offentliggøre spørgsmål og svar på sin hjemmeside, <http://forsvaret.dk/mst> i anonymiseret form.

Spørgsmål vil blive besvaret senest 7 døgn, førend tilbudsfristen udløber. Spørgsmål, som modtages senere end 14 døgn førend tilbudsfristens udløb, besvares ikke.

**14. Formelle krav til afgivelse af tilbud**

**14.1 Generelt**

Tilbud skal afgives på baggrund af disse udbudsbetingelser med bilag, som indeholder MST krav til konditionsmæssige tilbud.

Tilbud skal sendes i lukket kuvert indeholdende tilbud i papirudgave og på et elektronisk medie (CD-rom eller USB-drev) til:

Værnsfælles Forsvarskommando

Marinestaben

Herningvej 30

7470 Karup J

Att. MST MSP313

Mrk.: ”Udbud - Vestlige Limfjord – Må ikke åbnes af posthåndteringen”

I tilfælde af uoverensstemmelse mellem papirudgaven og den elektroniske udgave, har papirudgaven forrang.

**14.2 Bilag**

Tilbud skal have udfyldt bilag 2 og 4 vedlagt. Såfremt disse bilag ikke er vedlagt, vil tilbuddet blive betragtet som ukonditionsmæssigt.

**15. Tidsfrist for afgivelse af tilbud og tidsrammen for udbudsprocessen**

MST skal modtage tilbuddene senest:

**16. november 2018 kl. 12:00**

Tilbud, der modtages herefter, tages ikke i betragtning.

Afgivne tilbud er bindende seks måneder efter tidsfristen for afgivelse af tilbud.

**16. Håndtering af indkomne tilbud**

Tilbudsgivere kan ikke være til stede ved åbning af tilbuddene.

MST er ikke forpligtet til at returnere afgivne tilbud til tilbudsgivere.

Udbudsproceduren betragtes først for afsluttet ved underskrivelse af kontrakten, og MST forbeholder sig ret til at afslutte udbudsproceduren uden at indgå kontrakt i henhold til gældende lovgivning og i følgende tilfælde:

* Såfremt der kun er indkommet ét konditionsmæssigt tilbud.
* Såfremt samtlige tilbud overskrider de stillede økonomiske rammer for løsning af isbrydningsopgaven i beredskabsområdet.

Evt. udgifter, som påføres tilbudsgivere i forbindelse med deltagelse i udbudsprocessen, er MST uvedkommende. Dette gælder også, såfremt tilbudsprocessen afsluttes uden tildeling af en kontrakt.

**17. Offentlighedsloven**

Tilbudsgivere skal være opmærksomme på, at dokumenter, herunder afgivne tilbud, som indgår i udbudsproceduren kan være omfattet af offentlighedsloven og hermed reglerne om aktindsigt. Dette indebærer, at andre, herunder andre tilbudsgivere, vil kunne anmode om aktindsigt i tilbudsdokumenter.

Såfremt tilbudsgiver betragter oplysninger og informationer som ”forretningshemmeligheder”, skal tilbudsgiver markere i sit tilbud, hvilke oplysninger/informationer, der betragtes som ”forretningshemmeligheder”. Uanset dette er MST dog underlagt offentlighedslovens regler. Tilbudsgiver vil blive informeret såfremt MST har givet aktindsigt, i henhold til offentlighedslovens regler.

**18. Tidslinje for udbudsproceduren**

|  |  |
| --- | --- |
| **Dato , tidspunkt** | **Procedure** |
| **5. november 2018 kl. 1200** | **Frist for spørgsmål** |
| **12. november 2018 kl. 1200** | **Seneste tidspunkt for besvarelse af stillede spørgsmål** |
| **16. november 2018 kl. 1200** | **Tidsfrist for afgivelse af rettidigt tilbud** |
| **16 – 20. november 2018** | **Evaluering** |
| **20. – 22. november 2018** | **Tildeling af kontrakt** |
|  |  |
|  |  |
|  |  |
|  |  |
|  |  |
|  |  |